Șase secții de votare pentru alegerea lui Putin, în Transnistria
- Iuliu Vlădescu
- 12 martie 2024, 17:44
Transnistria va deschide șase secții de votare pentru realegerea lui Vladimir Putin ca președinte al Rusiei pe teritoriul său.
Secții de votare în Transnistria
Agenția de presă controlată de autoritățile autodeclaratei republici Transnistria a anunțat că, potrivit unei decizii a Ambasadei Rusiei în Republica Moldova, cetățenii ruși din regiunea transnistreană vor putea vota la prezidențialele din Rusia în șase secții de votare.
Autoritățile de la Chișină au anunțat că dezaprobă decizia luată la Tiraspol.
Ambasada rusă a anunțat că, pe 17 martie, între orele 08:00 și 20:00, vor funcționa trei secții de votare la Tiraspol și câte una în orașele Bender, Râbnița și Grigoriopol.
Moldova cere explicații Rusiei
Ministerul moldovean de Externe l-a convocat pe ambasadorul rus, Oleg Vasnețov, pentru a-i comunica "poziția de dezaprobare" cu privire la această decizie.
Guvernul Republicii Moldova anunțase anterior că va permite să fie deschisă o singură secție de votare în țară, pe teritoriul misiunii diplomatice, așa cum prevede dreptul internațional. Iar ministrul de Externe, Mihai Popșoi, a declarat că deschiderea unor secții în regiunea separatistă este "inacceptabilă".
"Noi am interzis organizarea alegerilor oriunde în afara misiunii diplomatice. Iar conform Convenției de la Viena, e complicat să întreprinzi acțiuni care ar împiedica activitatea unei misiuni diplomatice. Dacă se va încerca organizarea acestui scrutin oriunde în altă parte, acest lucru va fi extrem de contraproductiv", a declarat Mihai Popșoi la TVR Moldova.
Chișinăul a anunțat că va contracara deschiderea de secții de votare în Transnistria
Mai mult, Mihai Popșoi a declarat, întrebat cum va reacționa Chișinăuul la deschiderea de secții de votare în Transnistria, că o astfel de acțiune va fi contracarată.
"Nu pot divulga toate măsurile pe care le vom aplica, pot să spun doar că statul Republica Moldova este mai rezilient acum ca niciodată. Vom încerca să contracarăm acțiuni care sunt în detrimentul decizie suverane anunțate și convenite cu statul Republica Moldova", a spus Popșoi citat de IPN.
Transnistrenii cu pașapoarte rusești au avut la dispoziție 24 de secții la precedentele alegeri prezidențiale din Rusia, în 2018 și circa 74.000 de persoane au votat. Peste 96% dintre transnistreni au pus ștampila, atunci, pe Vladimir Putin, aflat acum la al cincilea scrutin prezidenţial și fără candidați de opoziție.